इक पुराना पेड बाकी है अभी तक गाँव में जिस पे चिडिया गीत गाती है अभी तक गाँव में  जब से अपना गाँव छोड़ा सो न पाई चैन से गोद दादी की बुलाती है अभी तक गाँव में  बदरिया बरसी, धरा झूमी, पवन महकी चले सूँघ लो सोंधी सी माटी है अभी तक गाँव में  साथ जिसके खेलती गुडिया, पटोले वो सखी छुट्टियों मे मिलने आती है अभी तक गाँव में  आँख से आँसू टपक जायें किसी को याद कर यूं विरह कोयल सुनाती है अभी तक गाँव में  भेज बेटे को शहर मे धन कमाने के लिये माँ अकेली रोज रोती है अभी तक गाँव में  खूब बदला हो जमाना आज शहरों मे भले पर बहू घूँघट में रहती है अभी तक गाँव में  सादगी, ईमानदारी आपके अंदर है तो आपकी पहचान होती है अभी तक गाँव में  चाहती हूँ आखिरी मैं साँस लूँ जाकर वहां घूमती ये रूह रहती है अभी तक गाँव में          वाह सुंदर शेर कहे हैं ।